પોખરણમાં રાત્રિ દરમિયાન વાહનો અને સાધનસામગ્રીની હેરફેર – હલચલ – કોઈ વાતનો અણસાર અમેરિકાની એજન્સીઓ આકાશમાંથી પણ જોઈ શકી નહિ. ભારતના ભૂગર્ભ ધડાકાઓની વાત અને પડઘા પ્રસરતાં પ્રમુખ ક્લિન્ટન છળી ઊઠ્યા અને ભારતને કોઈ પણ નાનીસરખી ટેક્નોલોજી ટ્રાન્સફર કરવા ઉપર પ્રતિબંધ મૂક્યો, પણ ભારતમાં સ્વદેશી ભાવના – ઉમળકા સામે પ્રતિબંધ કોઈ વિસાતમાં ન હતા. વાજપેયીજીએ જો આ નિર્ણય લીધો ન હોત તો પાકિસ્તાન અને ચીન સામે આપણે કેવા વામણા બન્યા હોત તેની કલ્પના કરો, પણ વાજપેયી તો રાજપુરુષ હતા. સંસદમાં ઘોષણા કરી કે આ ધડાકા આપણા સંરક્ષણ માટે છે. આક્રમણ માટે નહિ. અમેરિકાને શાંત પાડવાનો માર્ગ ઇસ્લામાબાદ થઈને જાય છે!